FÆLLES HOLDNING (EF) Nr. 57/96 fastlagt af Rådet den 12. september 1996 med henblik på vedtagelse af Europa-Parlamentet og Rådets direktiv 96/. . ./EF om behandling af personoplysninger og beskyttelse af privatlivets fred inden for telesektoren, navnlig det tjenesteintegrerede digitalnet (ISDN) og digitale mobilnet (96/C 315/06)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen (1),

under henvisning til udtalelse fra Det Økonomiske og Sociale Udvalg (2), og

i henhold til fremgangsmåden i traktatens artikel 189 B (3), og

ud fra følgende betragtninger:

(1) Det kræves i Europa-Parlamentet og Rådets direktiv 95/46/EF af 24. oktober 1995 om beskyttelse af fysiske personer i forbindelse med behandling af personoplysninger og om fri udveksling af sådanne oplysninger (4), at medlemsstaterne med henblik på fri udveksling af personoplysninger inden for Fællesskabet skal sikre fysiske personers rettigheder og frihed i forbindelse med behandling af personoplysninger, herunder navnlig disse personers krav på privatlivets fred;

(2) nye avancerede digitale teknikker er i færd med at blive indført i offentlige telenet i Fællesskabet, og dette medfører, at der er et særligt behov for beskyttelse af personoplysninger og brugerens privatliv; det er kendetegnende for udviklingen af informationssamfundet, at der indføres nye teletjenester; en vellykket grænseoverskridende udvikling af disse tjenester, herunder »video on demand« og interaktivt tv, afhænger delvis af, at brugerne har tillid til, at deres privatliv ikke krænkes;

(3) dette gælder navnlig i forbindelse med indførelsen af det tjenesteintegrerede digitalnet (ISDN) og digitale mobilnet;

(4) Rådet har i sin resolution af 30. juni 1988 om etablering af et fælles marked for teletjenester og -udstyr inden 1992 (5) opfordret til, at der tages skridt til at beskytte personoplysninger, således at den fremtidige udvikling af telekommunikation i Fællesskabet kan foregå under betryggende forhold; Rådet har atter engang lagt vægt på beskyttelsen af personoplysninger og privatlivets fred i sin resolution af 18. juli 1989 om forstærket samordning i forbindelse med indførelsen af et tjenesteintegreret digitalnet (ISDN) i Det Europæiske Fællesskab inden 1992 (6);

(5) Europa-Parlamentet har understreget vigtigheden af, at personoplysninger og privatlivets fred beskyttes i telenettene, navnlig hvad angår indførelsen af det tjenesteintegrerede digitalnet (ISDN);

(6) med hensyn til offentlige telenet bør der træffes specifikke foranstaltninger af lovgivningsmæssig, administrativ og teknisk art for at beskytte fysiske personers grundlæggende rettigheder og frihetsrettigheder og juridiske personers retmæssige interesser, navnlig mod den voksende risiko, der er forbundet med automatiseret opbevaring og behandling af oplysninger om abonnenter og brugere;

(7) de foranstaltninger af lovgivningsmæssig, administrativ og teknisk art, medlemsstaterne har vedtaget i telekommunikationssektoren med henblik på beskyttelse af personoplysninger, privatlivets fred og juridiske personers retmæssige interesser, bør harmoniseres for at undgå hindringer for gennemførelsen af det indre marked for telekommunikation i overensstemmelse med målene i traktatens artikel 8 A; harmonisering i medfør af nærhedsprincippet er begrænset til de krav, der er strengt nødvendige for at sikre, at der ikke lægges hindringer i vejen for fremme og udvikling af nye teletjenester og -net mellem medlemsstater;

(8) disse nye tjenester omfatter interaktivt tv og »video on demand«;

(9) i telesektoren, navnlig i alle forhold vedrørende beskyttelse af grundlæggende rettigheder og frihedsrettigheder, som ikke specifikt er omfattet af bestemmelserne i dette direktiv, herunder den registeransvarliges forpligtelser og fysiske personers rettigheder, finder direktiv 95/46/EØF anvendelse; direktiv 95/46/EF anvendes på ikke offentligt tilgængelige teletjenester;

(10) i lighed med bestemmelserne i artikel 3 i direktiv 95/46/EF finder dette direktiv ikke anvendelse på beskyttelse af grundlæggende rettigheder og frihedsrettigheder, der er forbundet med aktiviteter, der ikke er omfattet af fællesskabsretten; det er op til medlemsstaterne at træffe de foranstaltninger, de finder nødvendige til beskyttelse af den offentlige sikkerhed, statens sikkerhed (herunder statens økonomiske interesser, når disse aktiviteter er forbundet med spørgsmål vedrørende statens sikkerhed) og statens aktiviteter på det strafferetlige område; dette direktiv berører ikke medlemsstaternes mulighed for lovligt at aflytte telekommunikation med et af disse formål for øje;

(11) abonnenter på offentligt tilgængelige teletjenester kan være fysiske eller juridiske personer; bestemmelserne i dette direktiv tager som supplement til direktiv 95/46/EF sigte på at beskytte fysiske personers grundlæggende rettigheder, navnlig deres ret til privatlivets fred, samt juridiske personers retmæssige interesser; disse bestemmelser kan i intet tilfælde forpligte medlemsstater til at udvide anvendelsen af direktiv 95/46/EF til at omfatte beskyttelse af juridiske personers retmæssige interesser; denne beskyttelse er sikret inden for rammerne af gældende fællesskabs- og national lovgivning;

(12) anvendelsen af visse krav i relation til visning og begrænsning af A-nummer og af tilsluttet nummer og i relation til automatisk viderestilling til abonnentlinjer, der er forbundet med analoge net, må ikke gøres bindende i særlige tilfælde, hvor anvendelsen heraf ville være teknisk umulig eller fordre uforholdsmæssig stor økonomisk indsats; da det er vigtigt for de berørte parter at kende til sådanne tilfælde, bør medlemsstaterne underrette Kommissionen herom;

(13) leverandører af teletjenester skal træffe passende foranstaltninger for at beskytte deres tjenester om nødvendigt i samarbejde med netudbyderen og informere abonnenter om eventuelle særlige risici for brud på netsikkerheden; sikkerheden evalueres på baggrund af artikel 17 i direktiv 95/46/EF;

(14) der bør træffes foranstaltninger til at hindre uautoriseret adgang til samtaler for at beskytte telekommunikationshemmeligheden, når det gælder samtaler, der finder sted via offentlige telekommunikationsnet og offentligt tilgængelige telekommunikationstjenester; den nationale lovgivning i visse medlemsstater forbyder kun uautoriseret adgang til samtaler, når det sker med forsæt;

(15) abonnentdata, som behandles i forbindelse med etablering af samtaler, indeholder oplysninger om fysiske personers privatliv og vedrører deres ret til fri korrespondance eller vedrører juridiske personers retmæssige interesser; sådanne data må kun oplagres i det omfang, det er nødvendigt for tjenestens gennemførelse med henblik på debitering og afregning for tilslutninger, og kun i et begrænset tidsrum; ønsker leverandøren af den offentligt tilgængelige teletjeneste at underkaste sådanne data yderligere behandling med henblik på markedsføring af egne tjenester, må dette kun ske, hvis abonnenten har givet sit samtykke hertil på grundlag af nøjagtig og fuldstændig oplysning fra leverandøren af de offentligt tilgængelige teletjenester om arten af den yderligere behandling, han agter at foretage;

(16) indførelsen af specificerede samtaleopgørelser har bedret abonnentens muligheder for at kontrollere rigtigheden af de takster, tjenesteleverandøren opkræver, men samtidig kan de udgøre en fare for offentligt tilgængelige teletjenesters brugeres privatliv; for at beskytte brugerens privatliv skal medlemsstaterne derfor tilskynde til udvikling af valgmuligheder inden for teletjenester, herunder alternative betalingsfaciliteter, som giver mulighed for anonym og strengt privat adgang til offentligt tilgængelige teletjenester, f.eks. telekort eller betaling med kreditkort; medlemsstaterne kan også med samme formål for øje kræve, at nogle af cifrene i de opkaldte numre i de specificerede opgørelser stryges;

(17) for så vidt angår A-nummervisningsfunktionen er det nødvendigt at beskytte den kaldende parts ret til at forhindre, at det nummer, hvorfra opkaldet foretages, identificeres, og den kaldte parts ret til at afvise opkald fra uidentificerede numre; det er i specifikke tilfælde berettiget at suspendere en blokering af denne funktion; visse abonnenter, herunder særlige hjælpetjenester og lignende, har en interesse i at sikre deres opkald fuld anonymitet; for så vidt angår identifikation af tilsluttede numre er det nødvendigt at beskytte den kaldte parts ret som fysisk person og retmæssige interesse som juridisk person til at suspendere identifikationen af det nummer, som den kaldende part faktisk er tilsluttet, navnlig i tilfælde af viderestilling; leverandører af offentligt tilgængelige teletjenester skal informere deres abonnenter om muligheden for A-nummervisning og identifikation af det tilsluttede nummer i nettet, om alle de tjenester, der tilbydes på grundlag af A-nummervisning og identifikation af det tilsluttede nummer, og om de muligheder for at beskytte privatlivets fred, der er til rådighed; dette vil give abonnenterne mulighed for at foretage et bevidst valg blandt de muligheder for at beskytte privatlivets fred, de kunne ønske sig at gøre brug af; mulighederne for at beskytte privatlivets fred, som tilbydes numrene permanent, skal ikke nødvendigvis tilbydes som en automatisk nettjeneste, men kan eventuelt opnås blot ved henvendelse til leverandøren af den offentligt tilgængelige teletjeneste;

(18) der bør træffes foranstaltninger, der sikrer abonnenterne mod gener som følge af automatisk viderestilling fra anden side; i sådanne tilfælde bør abonnenten have mulighed for at standse de opkald, der viderestilles til hans terminal, ved blot at anmode leverandøren af de offentligt tilgængelige teletjenester herom;

(19) abonnentfortegnelser distribueres i store oplag og er offentligt tilgængelige; af hensyn til privatlivets fred og retmæssige interesser for juridiske personer må abonnenter kunne bestemme, i hvor stor udstrækning deres personoplysninger skal offentliggøres i sådanne abonnentfortegnelser;

(20) der bør træffes foranstaltninger, der sikrer abonnenterne mod krænkelser af privatlivets fred i form af uønskede telefoniske henvendelser og telefax; medlemsstaterne kan begrænse anvendelsen af denne bestemmelse til abonnenter, der er fysiske personer;

(21) ved indførelsen af nye teksniske funktioner i telekommunikationsudstyr med henblik på beskyttelse af data bør det sikres, at dette sker på et harmoniseret grundlag, således at gennemførelsen af det indre marked ikke bringes i fare;

(22) i lighed med bestemmelserne i artikel 13 i direktiv 95/46/EF kan medlemsstaterne under særlige omstændigheder begrænse rækkevidden af abonnentens forpligtelser og rettigheder, f.eks. ved at sikre, at leverandøren af en offentligt tilgængelig teletjeneste kan suspendere blokeringen af A-nummervisningsfunktionen i overensstemmelse med national lovgivning med henblik på at forebygge eller afsløre strafbare handlinger eller med henblik på statens sikkerhed;

(23) med henblik på tilfælde, hvor brugernes og abonnenternes rettigheder tilsidesættes, skal der i medlemsstaternes lovgivning være fastsat retsmidler til afhjælpning heraf; personer, der overtræder de nationale forskrifter, der fastsættes i medfør af dette direktiv, skal kunne straffes, uanset om de pågældende personer henhører under privat- eller offentligretlig lovgivning;

(24) i forbindelse med gennemførelsen af dette direktiv vil det være formålstjenligt at udnytte de erfaringer, der opnås i den arbejdsgruppe for beskyttelse af personer i forbindelse med behandling af personoplysninger, som er nedsat ved artikel 29 i direktiv 95/46/EF, og som er sammensat af repræsentanter for medlemsstaternes tilsynsmyndigheder;

(25) som følge af den teknologiske udvikling inden for telesektoren og den deraf følgende udvikling i udbuddet af tjenester vil det være nødvendigt teknisk at specificere de kategorier af data, der er opregnet i bilaget til dette direktiv angående anvendelsen af artikel 6 i dette direktiv med bistand af det udvalg bestående af repræsentanter for medlemsstaterne, der er nedsat ved artikel 31 i direktiv 95/46/EF for at sikre en konsekvent gennemførelse af kravene i dette direktiv uanset den teknologiske udvikling;

(26) for at lette overholdelsen af bestemmelserne i dette direktiv er der behov for specifikke ordninger for behandling af oplysninger, der allerede finder sted på det tidspunkt, hvor den nationale lovgivning til gennemførelse af dette direktiv træder i kraft -

UDSTEDT FØLGENDE DIREKTIV:

Artikel 1

Formål og anvendelsesområde

1. Dette direktiv tager sigte på en harmonisering af medlemsstaternes bestemmelser, der er nødvendig for at sikre et ensartet niveau med hensyn til beskyttelse af de grundlæggende rettigheder og frihedsrettigheder og navnlig privatlivets fred i forbindelse med behandling af personoplysninger inden for telesektoren, og for at sikre fri omsætning af sådanne oplysninger og af teleudstyr og -tjenester i Fællesskabet.

2. Med henblik på at nå de i stk. 1 omhandlede mål specificerer og supplerer dette direktivs bestemmelser direktiv 95/46/EF. Nærværende bestemmelser beskytter desuden retmæssige interesser hos abonnenter, der er juridiske personer.

3. Dette direktiv gælder ikke for aktiviteter, der ikke er omfattet af fællesskabsretten, som f.eks. de aktiviteter, der er fastsat i afsnit V og VI i traktaten om Den Europæiske Union, og under ingen omstændigheder for aktiviteter, der vedrører den offentlige sikkerhed, forsvar, statens sikkerhed (herunder statens økonomiske interesser, når disse aktiviteter er forbundet med spørgsmål vedrørende statens sikkerhed) og statens aktiviteter på det strafferetlige område.

Artikel 2

Definitioner

Ud over de definitioner, der er fastsat i direktiv 95/46/EF forstås i dette direktiv ved:

a) »abonnent«: en fysisk eller juridisk person, som har indgået aftale med en leverandør af offentligt tilgængelige teletjenester om levering af sådanne tjenester

b) »bruger«: en fysisk person, som anvender en offentligt tilgængelig teletjeneste i privat eller forretningsmæssigt øjemed uden nødvendigvis at abonnere på den pågældende tjeneste

c) »offentligt telenet«: transmissionssystemer og eventuelt koblingsudstyr og andre hjælpemidler, der giver mulighed for at formidle signaler mellem bestemte termineringspunkter ved hjælp af trådforbindelse, radiobølger, optiske medier eller andre elektromagnetiske medier, som helt eller delvis anvendes til at stille offentligt tilgængelige teletjenester til rådighed

d) »teletjeneste«: tjenester, der helt eller delvis består i transmission og rutning af signaler gennem telenet, dog ikke radio- og tv-udsendelser.

Artikel 3

Tjenester

1. Dette direktiv finder anvendelse på behandling af personoplysninger i forbindelse med, at offentligt tilgængelige teletjenester inden for offentlige telenet i Fællesskabet stilles til rådighed, herunder især via det tjenesteintegrerede digitalnet (ISDN) og offentlige digitale mobilnet.

2. Artikel 8-10 finder anvendelse på abonnentlinjer, der er tilsluttet digitalnet, og, hvis dette er teknisk muligt og ikke fordrer uforholdsmæssig stor økonomisk indsats, på abonnentlinjer, der er tilsluttet analoge net.

3. Medlemsstaterne skal til Kommissionen indberette tilfælde, hvor det vil være teknisk umuligt eller medføre uforholdsmæssigt store investeringer at opfylde kravene i artikel 8-10.

Artikel 4

Sikkerhed

1. Leverandøren af en offentligt tilgængelig teletjeneste skal træffe passende tekniske og organisationsmæssige foranstaltninger for at beskytte sine tjenester, om nødvendigt sammen med leverandøren af det offentlige telenet, med hensyn til netsikkerheden. Under hensyn til teknologiens stade og omkostningerne i forbindelse med gennemførelsen skal disse foranstaltninger garantere et sikkerhedsniveau, der står i forhold til risikoen.

2. Hvor der er særlig risiko for brud på netsikkerheden, skal leverandøren af en offentligt tilgængelig teletjeneste informere abonnenterne herom samt om, hvorledes sådanne brud på nogen måde kan forebygges, herunder om de dermed forbundne omkostninger.

Artikel 5

Telekommunikationshemmeligheden

Medlemsstaterne sikrer via nationale forskrifter telekommunikationshemmeligheden ved brug af offentlige telenet og offentlig tilgængelige teletjenester. De forbyder især aflytning, registrering, oplagring og ander måder, hvorpå samtaler kan opfanges eller overvåges af andre end brugerne, uden at de pågældende brugere har indvilget heri, bortset fra tilfælde, hvor det er tilladt ifølge loven.

Artikel 6

Trafik- og debiteringsdata

1. Trafikdata vedrørende abonnenter og brugere, der har været nødvendige for at opsætte samtaler, og som lagres af leverandøren af et offentligt telenet og/eller en offentligt tilgængelig teletjeneste, skal slettes eller gøres anonyme efter samtalens afslutning, jf. dog bestemmelserne i stk. 2, 3 og 4.

2. Med henblik på debitering af abonnenten og afregning for samtrafik er det tilladt at behandle de data, der er nævnt i bilaget. En sådan behandling er tilladt indtil udløbet af den lovhjemlede forældelsesfrist for sådanne gældsforpligtelser eller afregninger.

3. Med henblik på markedsføring af egne teletjenester er det tilladt leverandøren af en offentligt tilgængelig teletjeneste at behandle de i stk. 2 omtalte oplysninger, hvis abonnenten har givet sit samtykke hertil.

4. Behandling af trafik- og debiteringsdata må kun foretages af de personer, som handler efter bemyndigelse fra leverandører af de offentlige telenet og/eller offentligt tilgængelige teletjenester, som er beskæftiget med debitering eller trafikstyring, henvendelser fra kunder, opsporing af svig eller med markedsføring af leverandørens egne teletjenester, og skal begrænses til det for sådanne aktiviteter strengt nødvendige.

5. Stk. 1, 2 , 3 og 4 berører ikke muligheden for, at de kompetente myndigheder kan informeres om debiterings- eller trafikdata i overensstemmelse med gældende lovgivning med henblik på bilæggelse af tvister, navnlig vedrørende samtrafik eller debitering.

Artikel 7

Specificerede samtaleopgørelser

1. Abonnenter har ret til at modtage uspecificerede samtaleopgørelser.

2. Medlemsstaterne skal anvende nationale bestemmelser for at sikre, at der ikke er modstrid mellem abonnenternes ret til at modtage specificerede samtaleopgørelser og kaldende brugeres og kaldte abonnenters ret til privatlivets fred, f.eks. ved at sikre, at brugere og abonnenter råder over tilstrækkelige alternative kommunikations- eller betalingsmuligheder.

Artikel 8

Visning og begrænsning af A-nummer og af tilsluttet nummer

1. Hvor der er adgang til visning af A-nummer, skal den kaldende bruger i forbindelse med hvert enkelt opkald have mulighed for ved hjælp af en simpel, gebyrfri anordning at forhindre, at hans abonnentnummer fremsendes til A-nummervisning. Den kaldende abonnent skal have denne mulighed for hver tilslutning.

2. Hvor der er adgang til visning af A-nummer, skal den kaldte abonnent have mulighed for ved hjælp af en simpel anordning, der er gebyrfri ved rimelig anvendelse heraf, at forhindre visning af A-nummeret ved ankommende opkald.

3. Hvor der er adgang til visning af A-nummer, og A-nummeret vises inden tilslutningen, skal den kaldte abonnent have mulighed for ved hjælp af en simpel anordning, at afvise ankommende opkald, når den kaldende bruger eller abonnent har frakoblet visningen af A-nummer.

4. Hvor der er adgang til visning af tilsluttet nummer, skal den kaldte abonnent have mulighed for ved hjælp af en simpel, gebyrfri anordning at forhindre, at den kaldende bruger kan identificere det tilsluttede nummer.

5. Stk. 1 finder også anvendelse på opkald fra Fællesskabet til lande uden for dette. Stk. 2, 3 og 4 gælder også for ankommende opkald fra tredjelande.

6. Medlemsstaterne sikrer, at leverandørerne af offentligt tilgængelige teletjenester, når der er adgang til visning af A-nummer og/eller tilsluttet nummer, informerer offentligheden herom og om mulighederne i stk. 1, 2, 3 og 4.

Artikel 9

Undtagelsesbestemmelser

Medlemsstaterne sikrer, at leverandøren af et offentligt telenet og/eller en offentligt tilgængelig teletjeneste har mulighed for at suspendere blokeringen af A-nummervisningen:

a) midlertidigt, når en abonnent anmoder om at få chikaneopkald eller andre generende opkald eftersporet. I så tilfælde skal de data, hvorved den kaldende abonnent identificeres, i overensstemmelse med national lovgivning opbevares og stilles til rådighed af leverandøren af et offentligt telenet og/eller en offentligt tilgængelig teletjeneste

b) permanent for organisationer, der tager sig af nødopkald og er godkendte som sådanne af en medlemsstat, herunder retshåndhævende myndigheder, ambulancetjenester og brandvæsener, med henblik på at besvare sådanne opkald.

Artikel 10

Automatisk viderestilling

Medlemsstaterne sikrer, at enhver abonnent har mulighed for gebyrfrit og ved hjælp af en simpel anordning at stoppe en tredjepart i at foretage automatisk viderestilling til abonnentens terminal.

Artikel 11

Abonnentfortegnelser

1. Personoplysninger i trykte eller elektroniske abonnentfortegnelser, som er offentligt tilgængelige eller kan opnås gennem nummeroplysningen, må ikke indeholde andre oplysninger end dem, der er nødvendige for at kunne identificere en given abonnent, medmindre abonnenten udtrykkeligt har givet tilladelse til, at der offentliggøres yderligere personoplysninger. En abonnent har ret til gebyrfrit at kræve at blive udeladt af en trykt eller elektronisk fortegnelse, at anføre, at vedkommendes personoplysninger ikke må benyttes til direkte markedsføring, at vedkommendes adresse delvis udelades, og, når dette er relevant rent sprogligt, at det ikke fremgår af fortegnelsen, om vedkommende er en mand eller kvinde.

2. Medlemsstaterne kan tillade, at operatørerne kræver betaling af abonnenter, som gerne vil sikre sig, at særlige oplysninger, der vedrører dem, ikke optages i en fortegnelse, forudsat at den pågældende betaling er rimelig og ikke taler imod udøvelsen af denne ret.

3. Medlemsstaterne kan begrænse anvendelsen af denne artikel til kun at omfatte abonnenter, der er fysiske personer.

Artikel 12

Uønskede telefoniske henvendelser

1. Anvendelse af automatiserede opkaldsanordninger uden menneskelige indgreb (automatisk opkaldsmaskine) eller telefaxmaskiner (fax) med henblik på direkte markedsføring kan kun tillades over for abonnenter, som forudgående har givet deres tilladelse hertil.

2. Medlemsstaterne træffer de fornødne foranstaltninger for gebyrfrit at sikre, at uønskede telefoniske henvendelser, hvis formål er direkte markedsføring med andre midler end dem, der er nævnt i stk. 1, forbydes, medmindre de pågældende abonnenter har givet deres samtykke til at modtage sådanne henvendelser, eller forbydes for de abonnenters vedkommende, som har frabedt sig at modtage sådanne henvendelser, idet det i den nationale lovgivning skal afgøres, hvilken af de to muligheder der skal gælde.

3. Medlemsstaterne kan begrænse anvendelsen af stk. 1 og 2 til kun at omfatte abonnenter, der er fysiske personer.

Artikel 13

Tekniske funktioner og standardisering

1. Ved gennemførelsen af bestemmelserne i dette direktiv drager medlemsstaterne omsorg for, at der ikke stilles bindende krav om, at terminaludstyr eller andet teleudstyr skal indeholde specifikke funktioner, hvorved markedsføring af udstyr og den frie bevægelighed for sådant udstyr i medlemsstaterne og mellem disse hindres, jf. dog stk. 2, 3 og 4.

2. I tilfælde, hvor bestemmelser i dette direktiv kun kan gennemføres ved et krav om specifikke tekniske funktioner, underretter medlemsstaterne Kommissionen herom ifølge den procedure, der er fastlagt ved Rådets direktiv 83/189/EØF af 28. marts 1983 om en informationsprocedure med hensyn til tekniske standarder og forskrifter (7).

3. Hvor der er behov herfor, sørger Kommissionen for, at der udarbejdes fælles europæiske standarder for, hvorledes specifikke tekniske funktioner skal implementeres i overensstemmelse med Fællesskabets bestemmelser om indbyrdes tilnærmelse af medlemsstaternes lovgivning om teleterminaludstyr samt gensidig anerkendelse af udstyrets overensstemmelse, og Rådets beslutning 87/95/EØF af 22. december 1986 om standardisering inden for informationsteknologi og telekommunikation (8).

Artikel 14

Udvidelse af avendelsesområdet for visse bestemmelser i direktiv 95/46/EF

1. Medlemsstaterne kan vedtage lovbestemmelser med henblik på at indskrænke rækkevidden af de forpligtelser og rettigheder, der nævnes i artikel 5 og 6 samt artikel 8, stk. 1-4, hvis en sådan indskrænkning er nødvendig af hensyn til statens sikkerhed, forsvaret, den offentlige sikkerhed, forebyggelse, efterforskning, afsløring og retsforfølgning i straffesager eller uautoriseret brug af telekommunikationssystemet efter artikel 13, stk. 1, i direktiv 95/46/EF.

2. Bestemmelserne i direktiv 95/46/EF, kapitel III »retsmidler, ansvar og sanktioner«, finder anvendelse på nationale bestemmelser, der vedtages til nærværende direktivs gennemførelse, og på individuelle rettigheder afledt af nærværende direktiv.

3. Den gruppe vedrørende beskyttelse af personer i forbindelse med behandling af personoplysninger, som blev nedsat ved artikel 29 i direktiv 95/46/EF, udfører de opgaver, der er fastsat i artikel 30 i nævnte direktiv, også med hensyn til beskyttelse af grundlæggende rettigheder og frihedsrettigheder, samt retmæssige interesser i telesektoren, som er genstand for nærværende direktiv.

4. Kommissionen giver med bistand fra det udvalg, der blev nedsat ved artikel 31 i direktiv 95/46/EF, de tekniske detaljer i forbindelse med bilaget i overensstemmelse med den i samme artikel anførte procedure. Udvalget indkaldes specielt med henblik på de emner, nærværende direktiv vedrører.

Artikel 15

Gennemførelse af direktivet

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 24. oktober 1998.

Når medlemsstaterne vedtager disse bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning vedtages af medlemsstaterne.

2. Uanset artikel 6, stk. 3, sidste punktum, kræves der ikke samtykke til behandling, der allerede er sat i værk på datoen for ikrafttrædelsen af de nationale bestemmelser, der er vedtaget i henhold til dette direktiv. I disse tilfælde informeres abonnenterne om behandlingen, og medmindre de inden for en frist, som medlemsstaterne fastsætter, gør indsigelse, anses de for at have givet deres samtykke.

3. Artikel 11 finder ikke anvendelse på udgaver af abonnentfortegnelser, som er blevet offentliggjort inden de nationale bestemmelser, der vedtages i henhold til dette direktiv, træder i kraft.

4. Medlemsstaterne meddeler Kommissionen teksten til de nationale retsforskrifter, som de udsteder på det område, der er omfattet af dette direktiv.

Artikel 16

Adressater

Dette direktiv er rettet til medlemsstaterne.

Udfærdiget i . . .

På Europa-Parlamentets vegne

Formand

På Rådets vegne

Formand

(1) EFT nr. C 200 af 22. 7. 1994, s. 4.

(2) EFT nr. C 159 af 17. 6. 1991, s. 38.

(3) Europa-Parlamentets udtalelse af 11. marts 1992 (EFT nr. C 94 af 13. 4. 1992, s. 198), Rådets fælles holdning af 12. september 1996 (endnu ikke offentliggjort i Tidende) og Europa-Parlamentets afgørelse af . . . (endnu ikke offenliggjort i Tidende).

(4) EFT nr. L 281 af 23. 11. 1995, s. 31.

(5) EFT nr. C 257 af 4. 10. 1988, s. 1.

(6) EFT nr. C 196 af 1. 8. 1989, s. 4.

(7) EFT nr. L 109 af 26. 4. 1983, s. 8. Direktivet er senest ændret ved direktiv 94/10/EF (EFT nr. L 100 af 19. 4. 1994, s. 30).

(8) EFT nr. L 36 af 7. 2. 1987, s. 31. Beslutningen er senest ændret ved tiltrædelsesakten af 1994.

BILAG

LISTE OVER DATA

Til de formål, der er omhandlet i artikel 6, stk. 2, kan følgende oplysninger behandles:

data, der indeholder

- abonnentterminalens telefonnummer eller identifikationsnummer

- abonnentens adresse og terminaltype

- det samlede antal enheder, der skal debiteres i afregningsperioden

- det kaldte abonnentnummer

- samtalernes art, begyndelsestidspunkt og varighed og/eller mængden af transmitterede data

- anden information vedrørende afregningen, som f.eks. oplysninger om forudbetaling, ratevis afregning, lukning og rykkerskrivelser.

RÅDETS BEGRUNDELSE

I. INDLEDNING

Den 27. juli 1990 forelagde Kommissionen på grundlag af EF-traktatens artikel 100 A et forslag til direktiv om beskyttelse af personoplysninger i forbindelse med offentlige digitale telenet, herunder det tjenesteintegrerede digitalnet (ISDN) og offentlige digitale mobilnet.

Det Økonomiske og Sociale Udvalg afgav udtalelse herom den 24. april 1991. Europa-Parlamentet afgav sin udtalelse den 11. marts 1992.

Efter at Kommissionen havde behandlet forslaget igen på baggrund af disse udtalelser, forelagde den et ændret forslag for Europa-Parlamentet og Rådet.

Rådet vedtog sin fælles holdning i overensstemmelse med traktatens artikel 189 B den 12. september 1996.

II. FORSLAGETS FORMÅL

Hensigten med forslaget er i forbindelse med de specifikke krav, telenettene stiller, at gennemføre de generelle principer om beskyttelse af data, som er fastlagt i Europa-Parlamentet og Rådets direktiv 95/46/EF af 24. oktober 1995. Med henblik herpå skal det, på et område i konstant udvikling, forhindre, at medlemsstaternes lovgivninger udvikler sig i forskellig retning og derved får negative konsekvenser for det fælles marked for teletjenester og -terminaludstyr; samtidig skal direktivet sikre en omfattende beskyttelse af de pågældende personers rettigheder, navnlig deres ret til privatlivets fred.

III. ANALYSE AF DEN FÆLLES HOLDNING

1. Generelle bemærkninger

I den fælles holdning, som Rådet har vedtaget, bekræftes den fremgangsmåde, som Kommissionen har fulgt i sit ændrede forslag, og de mål, den forfølger, selv om Rådet har været nødt til at ændre visse detaljer i det foreliggende forslags bestemmelser.

Når Rådet har vedtaget disse ændringer, er det, fordi det så vidt muligt har villet

- tilpasse det foreliggende direktivs bestemmelser til det generelle direktiv (især med hensyn til anvendelsesområdet, artikel 1 og 14)

- sikre sig, at bestemmelserne er forenelige med de fællesskabsbestemmelser, der allerede er vedtaget eller under forberedelse inden for telesektoren (f.eks. definitionerne i artikel 2)

- præcisere rækkevidden af visse bestemmelser eller gøre dem mere smidige.

2. Specifikke bemærkninger

i) For så vidt angår Europa-Parlamentets ændringsforslag, har Rådet indtaget følgende holdning:

- Ændringsforslag nr. 96, første del (private net og tjenesteydelser)

I artikel 3 i den fælles holdning præciseres det, at direktivet finder anvendelse på offentligt tilgængelige teletjenester inden for offentlige telenet. Artiklen skal dog fortolkes således, at det er muligt for en medlemsstat at lade sine egne bestemmelser finde anvendelse på de net og tjenesteydelser, der ikke er offentlige eller offentligt tilgængelige, idet direktiv 95/46/EF dog under alle omstændigheder gælder for behandling af personoplysninger inden for rammerne af de pågældende net og tjenesteydelser.

- Ændringsforslag nr. 97 (den teknologiske udvikling)

Rådet er enig med Kommissionen, der ikke har fulgt Europa-Parlamentets forslag om at medtage en ny betragtning 21a i sit ændrede forslag.

- Ændringsforslag nr. 96, anden del (netbaserede tillægstjenester), nr. 98 (sær- eller enerettigheder), nr. 107 og 108 (leverandører af tjenesteydelser bortset fra telekommunikationsorganisationer)

Rådet har ikke kunnet medtage disse ændringsforslag, fordi de ikke længere var i overensstemmelse med den retlige situation, der nu foreligger på grund af de nye fællesskabsbestemmelser inden for telesektoren.

- Ændringsforslag nr. 99

Definitionen af teletjeneste i dette ændringsforslag er medtaget i artikel 2, litra d).

- Ændringsforslag nr. 100 (abonnentfortegnelser)

Indholdet af dette ændringsforslag er i vid udstrækning medtaget i artikel 11 i den fælles holdning.

Ifølge teksten kan der imidlertid under visse omstændigheder afviges fra reglen om, at abonnenten har ret til ikke at stå i abonnentfortegnelsen, uden at der kan opkræves gebyr herfor. I artiklens stk. 2 præciseres det nemlig, at medlemsstaterne kan tillade, at operatørerne kræver betaling af en abonnent, der ønsker at udøve en sådan ret, forudsat at den pågældende betaling er rimelig og på ingen måde taler imod udøvelsen af denne ret.

Det skal bemærkes, at stykket skal fortolkes som en pendant til den bestemmelse, der blev vedtaget om samme spørgsmål af Europarådet i dets henstilling nr. R(95) 4 af 7. februar 1995.

- Ændringsforslag nr. 101 (abonnenternes elektroniske profil)

Rådet har indtaget samme holdning som Kommissionen, idet det ikke har medtaget artikel 4 i det oprindelige forslag, som nævnte ændringsforslag gjaldt. Rådet mener imidlertid, at den beskyttelse, som Europa-Parlamentet ønskede indført, under alle omstændigheder er sikret, nemlig generelt ved direktiv 95/46/EF og mere specifikt i forbindelse med trafik- og debiteringsdata ved artikel 6 i den fælles holdning, navnlig stk. 3 heri.

- Ændringsforslag nr. 102 (beskyttelse af indholdet af de fremsendte oplysninger)

Rådet har indtaget samme holdning som Kommissionen, idet det ikke har medtaget artikel 5 i det oprindelige forslag, som dette ændringsforslag vedrørte). (Jf. følgende punkt om trafik- og debiteringsdata).

- Ændringsforslag nr. 103 og 104 (trafik- og debiteringsdata)

Der er taget hensyn til de betænkeligheder, som Europa-Parlamentet har givet udtryk for, i de forskellige stykker i artikel 6 i den fælles holdning.

Den bestemmelse om trafikdata, som Kommissionen har foreslået i sit ændrede forslag, er medtaget i stk. 1 i denne artikel. (Rådet har også fulgt Kommissionen, når det ikke har medtaget den tilsvarende bestemmelse i artikel 10, stk. 1, i det oprindelige forslag - som ændringsforslag nr. 103 vedrører - idet der allerede er taget hensyn hertil i det generelle direktiv).

Bestemmelserne om debiteringsdata (artikel 9 i det oprindelige forslag, artikel 5 i det ændrede forslag) er taget med i artikel 6, stk. 2, eftersom den udtømmende liste over data, der kan behandles med henblik på debitering af abonnenterne, nu findes i direktivets bilag for at sikre omfattende beskyttelse.

Det er således fastsat i artikel 14, stk. 4, i den fælles holdning, at det kun er det udvalg, der blev nedsat ved artikel 31 i direktiv 95/46/EF, som kan foretage tekniske tilpasninger af listen - der er identisk med den, som Kommissionen har foreslået, og som Europa-Parlamentet har bekræftet (jf. artikel 14, stk. 4). Bestemmelsen skal fortolkes således, at det på ingen måde er tilladt at ændre indholdet af bilaget og af artikel 6 ved f.eks. at tilføje eller udelade visse kategorier af data, og således, at det udelukkende er muligt at præcisere listen over data på baggrund af den teknologiske udvikling. Substansændringer, der kan forringe beskyttelsen af de pågældende data, kan således kun foretages efter proceduren i traktatens artikel 100 A.

I øvrigt må det antages, at samtlige data bortset fra dem, der er nævnt i bilaget til den fælles holdning, skal behandles i overensstemmelse med principperne i direktiv 95/46/EF, herunder især artikel 16 deri.

Artikel 6, stk. 4, i den fælles holdning indeholder bestemmelser om begrænset adgang til trafik- og debiteringsdata, og med disse bestemmelser er der taget hensyn til de af Europa-Parlamentets betænkeligheder, der kom til udtryk i dets ændringsforslag nr. 103.

- Ændringsforslag nr. 105 (automatisk viderestilling)

Der er i vid udstrækning taget hensyn til dette ændringsforslag i artikel 10 i den fælles holdning, hvor det hedder, at medlemsstaterne skal sikre, at enhver abonnent har mulighed for gebyrfrit og ved hjælp af en simpel anordning at forhindre en tredjepart i at foretage automatisk viderestilling til vedkommende terminal.

- Ændringsforslag nr. 106 (telesalg)

Bestemmelserne i artikel 16 i det oprindelige forslag er blevet taget ud i den fælles holdning i overensstemmelse med Europa-Parlamentets ønske.

ii) De vigtigste andre ændringer, der er foretaget i den fælles holdning, er følgende:

- Artikel 3

Direktivet finder anvendelse på tjenesteydelser, der præsteres via digitalnet og analoge net. Bestemmelserne i artikel 8, 9 (visning af A-nummer) og 10 (automatisk viderestilling), gælder kun for abonnentlinjer, der er tilsluttet analoge centraler, hvis det er teknisk muligt og ikke kræver noget uforholdsmæssigt stort gebyr (stk. 2 og 3).

- Artikel 4 (sikkerhed)

Artiklen svarer til artikel 8 i det oprindelige forslag.

Den skal fortolkes således:

- sigtet med bestemmelserne i stk. 1 er at sikre behandlingerne et sikkerhedsniveau, der stemmer overens med, hvad der anbefales i artikel 17 i direktiv 95/46/EØF

- for så vidt angår bestemmelserne i stk. 2, forholder det sig således, at når der trods de trufne sikkerhedsforanstaltninger fortsat er en særlig risiko for, at netsikkerheden brydes, har leverandøren af teletjenesten, i givet fald sammen med leverandøren af det offentlige telenet, derudover pligt til at informere de pågældende personer om, at en sådan risiko består, og om, hvordan den kan forebygges.

- Artikel 5 (telekommunikationshemmeligheden)

Bestemmelserne om telekommunikationshemmeligheden (artikel 12 i Kommissionens forslag) er gjort mere præcise og anbragt i begyndelsen af den dispositive del, lige efter bestemmelserne om sikkerhed; herved understreges den betydning, som princippet skal tillægges.

- Artikel 7 (specificerede opgørelser)

Rådet har valgt en formulering, hvormed der tages hensyn til såvel abonnenternes ret til at kunne kontrollere, om deres opgørelser er korrekte, som beskyttelsen af privatlivets fred; i betragtning 16 præciseres det i øvrigt, at medlemsstaterne, for bedre at beskytte brugernes privatliv, kan vælge at kræve, at man sletter et vist antal cifre i de opkaldte numre i de detaljerede opgørelser.

- Artikel 8 (visning af A-nummer og af tilsluttet nummer)

Bestemmelserne i Kommissionens ændrede forslag om visning af opkaldsnummeret er blevet omformuleret, således at de ikke bygger på en bestemt teknologi eller et bestemt terminaludstyr; endvidere er de blevet suppleret med bestemmelser om visning af det tilsluttede nummer.

Specielt med hensyn til muligheden i stk. 3 for at afvise en brugers opkald, når vedkommende har frakoblet visningen af A-nummer, skal det bemærkes, at bestemmelsen ikke forhindrer medlemsstaterne i at forbyde offentlige kontorer eller virksomheder samt hjælpetjenester at afvise opkald, når den kaldende bruger eller abonnent har frakoblet visningen af A-nummer.

- Artikel 12 (uønskede telefoniske henvendelser)

Bestemmelserne i denne artikel er blevet omformuleret, således at de svarer til artikel 10 i den fælles holdning vedrørende direktivet om fjernsalg.

- Artikel 13 i det ændrede forslag (tekniske aspekter i forbindelse med anvendelse og tilpasning)

Artikeln er udgået, idet den tekniske tilpasning nu kun vedrører bilaget og foretages efter fremgangsmåden i artikel 31 i direktiv 95/46/EF (jf. bemærkningerne ovenfor vedrørende Europa-Parlamentets ændringsforslag nr. 103 og 104).

- Artikel 14, stk. 3 (arbejdsgruppe vedrørende beskyttelse af personer)

For så vidt angår denne gruppe, der er nedsat ved artikel 29 i direktiv 95/46/EØF, og som ligeledes skal spille en rolle i anvendelsen af dette direktiv, mener Rådet med støtte fra Kommissionen, at den med henblik på direktivet med fordel kunne udnytte de erfaringer, som de relevante nationale telekommunikationsmyndigheder har indhøstet, ved i givet fald at indbyde repræsentanter for de pågældende myndigheder til at deltage i gruppens møder som eksperter.

- Artikel 15 (iværksættelse af direktivet)

Med henblik på medlemsstaternes gennemførelse af direktivet i deres nationale lovgivning har Rådet fastsat samme tidsfrist som for det generelle direktiv; sidste frist for denne gennemførelse er således den 24. oktober 1998.